ניסים ואטורי

ניסים ואטורי (נולד ב־23 באוקטובר 1969, י"א בחשוון ה'תש"ל) הוא חבר הכנסת מטעם הליכוד וסגן יו"ר הכנסת. כיהן כראש "נוער הליכוד".

קורות חיים
 ראשית חייו 
ואטורי נולד בשכונת רמת אליהו שבראשון לציון. אביו עלה מלוב בשנת 1949 ואימו תקווה עלתה מעיראק ב־1951. הוא היה חבר סניף תנועת הנוער הלאומי בית"ר בעיר, חניכו של דוד ביטן, לימים חבר הכנסת ויו"ר הקואליציה מטעם סיעת הליכוד. השניים התקרבו, ולאחר שבשנת 2020 ביטן נדבק בנגיף הקורונה, ואטורי הוסיף לו את השם "חי". בשנת 1991 הוא מונה ליו"ר נוער הליכוד. הוא שירת בצה"ל בדרגת רב-סמל בתפקיד מפקד צוות חילוץ מטוסים ממסלולי טיסה באחד מבסיסי חיל האוויר.

 השכלה ומקצוע 

למרות שלא היה לו תואר ראשון או שני, בשנת 2011 קיבל תואר דוקטור במנהל עסקים תואר שאינו מוכר בישראל, מאוניברסיטת IUBL האוקראינית, לאחר שלמד שנה בהתכתבות וללא שלמד לתארים מוקדמים יותר. 

אחרי שקיבל דוקטורט בהתכתבות מאוקראינה, נסים ואטורי למד לתואר ראשון במשפטים ממכללת שערי מדע ומשפט.

ואטורי הוא קבלן בניין רשום בפנקס הקבלנים.ניסים ואטורי, בפנקס הקבלנים; הוא הקים בקצרין בית קפה בזיכיון של רשת "קפה קפה" אשר נכשל מסחרית, ובשנת 2015 הגיש ואטורי בקשה לפשיטת רגל עקב חובות על סך 2.4 מיליון ש"ח.
בשנת 2016 הוצא בעניינו צו כינוס וב-2018 הוצא נגדו צו פשיטת רגל. שניהם בוטלו בשנת 2020. באפריל 2024 השעה רשם הקבלנים את רישיונו של ואטורי לשלוש שנים לאחר שנתן לאדם אחר להשתמש ברישיון הקבלן שלו בניגוד לתקנות. בנוסף הוטל עליו קנס בסך 43,414 ש"ח, גובה הקנס המרבי שמאפשרות התקנות.

 פעילות פרלמנטרית 
ב־2012, לקראת הבחירות לכנסת התשע עשרה, התמודד על מקום ברשימת הליכוד במשבצת נציג מחוז מועצות אזוריות, והוצב בה לבסוף במקום ה-94 הסמלי. בבחירות לרשויות המקומיות בישראל בשנת 2018 נבחר למליאת המועצה האזורית גולן כנציג היישוב שהוא מתגורר בו, אלוני הבשן. במהלך 2019, לקראת הבחירות לכנסת העשרים ואחת התמודד בפריימריז לרשימת הליכוד, וזכה במשבצת המועצות האזוריות, שהוצבה במקום ה-37. לאחר שהכנסת העשרים ואחת התפזרה, הוחלט בליכוד להשתלב עם מפלגת כולנו, ולכן מקומו הועבר למקום ה-40. גם בבחירות לכנסת ה-22 ולכנסת ה-23 מוקם במקום זה. מפלגת הליכוד זכתה בשלוש מערכות אלו ב־32–36 מנדטים, וכך לא נכנס ואטורי לכנסת במערכות הבחירות הללו.

ב־11 בדצמבר 2020 נכנס ואטורי לכנסת לאחר התפטרותו של גדעון סער. עם פרישת מספר חברים נוספים (בעיקר לתקווה חדשה, מפלגתו של סער) קודם למקום ה־37.הליכוד בהנהגת בנימין נתניהו לראשות הממשלה, באתר ועדת הבחירות המרכזית לכנסת לאחר כארבעה חודשים, בבחירות לכנסת ה-24, זכתה המפלגה בשלושים מנדטים בלבד וכך לא נכנס ואטורי לכנסת.

ואטורי זכה בפריימריז ל-4,547 קולות, והוצב במקום ה-21 ברשימה. באותן בחירות זכתה מפלגתו ב-32 מנדטים, וכך נבחר ואטורי לכהן בכנסת ה-25. בהמשך מונה לסגן יו"ר הכנסת, יו"ר ועדת קרן העושר ברוטציה, חבר ועדת החוץ והביטחון, ועדת הפנים והגנת הסביבה, ועדה לצמצום פערים חברתיים בפריפריה, הוועדה המיוחדת לחיזוק ולפיתוח הנגב והגליל, ועדת הכנסת, ועדת המדע והטכנולוגיה, ועדת הכספים וועדת הבריאות.

כדי שיוכל להתמודד על משבצת מחוז גליל ועמקים העביר ואטורי את כתובת מגוריו ב-2020 לקצרין. לאחר ניצחונו בהתמודדות ב-2022 הוגשה עתירה לבית הדין של הליכוד כנגדו. בפסק הדין לעתירה הוסכם שמעבר הכתובת נעשה אך ורק לצורך ההתמודדות אך בפועל מקום מגוריו של ואטורי נותר באלוני הבשן, אך העתירה נדחתה מאחר שהוגשה בשיהוי לאחר פרסום תוצאות הבחירות המקדימות, כי הליך העברת כתובת לצורך התמודדות בלבד אפשרי לפי תיקון לחוקת הליכוד, וכי חברותו של ואטורי בסניף הליכוד קצרין מאפשרת לו את ההתמודדות במשבצת המחוז אף אם אינו גר במקום.

תביעות דיבה
ואטורי הגיש ארבע תביעות דיבה נגד אזרחים שהכפישו אותו. בתביעה נגד רשי לב קיבל 20,000 ש"ח במסגרת הסכם פשרה, בתביעה נגד מוטי הררי נפסקו לזכות ואטורי פיצוי של 10,000 ש"ח בתוספת 7,000 ש"ח הוצאות משפט, ותביעה נוספת הסתיימה בהבעת חרטה של הנתבע.

עמדותיו
תמיכה בכהנא וברצח עם בעזה ואיום במרומז לשימוש בנשק גרעיני
בנובמבר 2023 תיאר את הרב מאיר כהנא כ"צדיק גדול". לאחר מכן, בעקבות פרסום ברשת החברתית X בו כינה את חברות הכנסת עאידה תומא סלימאן ואימאן ח'טיב-יאסין כתומכות טרור נאצי, שללה ועדת האתיקה של הכנסת מוואטורי את זכות הדיבור במליאה למשך עשר ישיבות. בנובמבר 2025, בתגובה לטענה שהליכוד הפך מתנועה ליברלית ל"סניף עלוב של כהנא חי", אמר ואטורי במהלך נאום במליאת הכנסת כי כהנא "צדק בהרבה מקומות שעם ישראל טעה, וגם הליכוד טעה שהדיר אותו.. היום הוא היה קדוש" וכי כהנא היה צריך לקבל פרס ישראל.

ב-17 בנובמבר 2023 פרסם פוסט במהלך מלחמת חרבות ברזל שבו קרא "לשרוף את עזה לא פחות!". דבריו צוטטו על ידי נציגת דרום אפריקה בתלונה נגד ישראל בגין רצח עם בבית הדין הבין-לאומי לצדק (ICJ). לקראת הדיון, ואטורי לא חזר בו מדבריו, ואף אמר "אשרינו שזכינו להיות נתבעים בהאג".

בפברואר 2025 קרא להפריד את הילדים והנשים ברצועת עזה ולהוציא להורג את כל הגברים.

הפצת תאוריות קונספירציה על "בגידה מבפנים"
ב-13 במרץ 2024 הביע תמיכה בתאוריית הקונספירציה על "בגידה מבפנים", לפיה צמרת צה"ל הכשילה בכוונה את ראש הממשלה בנימין נתניהו על מנת להחליף אותו, ולכן לא עידכנו אותו לגבי מידע מודיעיני לגבי כוונת חמאס לבצע את טבח שבעה באוקטובר.

 חיים אישיים 
ואטורי הוא דתי-לאומי, נשוי לאביטל ולהם שבעה ילדים. סובל ממחלת כליות מילדות ועבר השתלת כליה שתרמה אשתו. מאז 2001 מתגורר במושב אלוני הבשן שברמת הגולן, וב-2021 הודיע כי יתגורר גם במאחז מצפה יהודה שבגוש עציון. בתו בת-אל הקימה סניף נוער הליכוד בגולן ועמדה בראש "נוער הליכוד" בשנים 2017–2019.

 קישורים חיצוניים 



 הערות שוליים 

קטגוריה:חברי הכנסת מטעם הליכוד
קטגוריה:חברי הכנסת העשרים ושלוש
קטגוריה:משפטנים ישראלים
קטגוריה:בוגרי בית"ר
קטגוריה:בוגרי המרכז האקדמי שערי מדע ומשפט
קטגוריה:ציונות דתית: חברי כנסת
קטגוריה:ראשון לציון: חברי הכנסת
קטגוריה:אלוני הבשן: אישים
קטגוריה:סגני יושב ראש הכנסת בכנסת העשרים וחמש
קטגוריה:חברי הכנסת העשרים וחמש
קטגוריה:תושבי מאחזים
קטגוריה:יושבי ראש ועדות הכנסת
קטגוריה:אישים ממוצא יהודי-לובי
קטגוריה:פוליטיקאים יהודים לובים
קטגוריה:ישראלים שנולדו ב-1969